ราคาน้ำมันจะกำหนด ทิศทางหุ้นระยะสั้น
ราคาน้ำมันปรับตัวลดลงจนสร้างจุดต่ำสุดใหม่ในรอบเกือบ 7 ปี (ที่ 34.64 เหรียญสหรัฐ/บาร์เรล ณ วันที่ 14 ธ.ค. 2558)
21 ธ.ค. 2558

โดย...จิรวัฒน์ สุภรณ์ไพบูลย์ 
ราคาน้ำมันปรับตัวลดลงจนสร้างจุดต่ำสุดใหม่ในรอบเกือบ 7 ปี (ที่ 34.64 เหรียญสหรัฐ/บาร์เรล ณ วันที่ 14 ธ.ค. 2558) ส่งผลให้หุ้นกลุ่มพลังงานและดัชนีตลาดหุ้นสำคัญๆ ของโลกปรับลดลงค่อนข้างมาก ปัจจัยหลักที่ส่งผลให้ราคาน้ำมันปรับตัวลงค่อนข้างมากในครั้งนี้ มาจากความกังวลเรื่องปริมาณการผลิตส่วนเกินที่เพิ่มมากขึ้น หลังจากที่โอเปกมีมติไม่ลดกำลังการผลิต และปริมาณการผลิตของกลุ่มโอเปกในเดือน พ.ย.ที่ผ่านมากลับเพิ่มขึ้นอีก 2.3 แสนบาร์เรล/วัน ทำให้ปัญหาดังกล่าวไม่มีทีท่าว่าจะจบลงในเร็ววัน ยิ่งไปกว่านั้นอิหร่านกำลังจะกลับมาส่งออกน้ำมันอีกครั้งหลังจากที่สหรัฐได้ตัดสินใจยกเลิกมาตรการคว่ำบาตร ซึ่งจะซ้ำเติมให้สถานการณ์แย่ลงไปอีกจากปริมาณการผลิตที่จะเข้าสู่ตลาดโลกมากขึ้น ส่วนในฝั่งของปริมาณความต้องการ นักลงทุนเองก็กลับมามีความกังวลเกี่ยวกับการชะลอตัวของเศรษฐกิจจีนอีกครั้ง หลังจากตัวเลขนำเข้าและส่งออกยังคงติดลบต่อเนื่อง (อัตราการใช้กำลังการผลิตและการใช้น้ำมันต่ำลง) กดดันราคาน้ำมันให้ปรับตัวลงตลอดในช่วงที่ผ่านมา
แต่ถ้าพิจารณาลงไปในรายละเอียดแล้ว จะเห็นได้ว่าหุ้นที่ปรับตัวลงแรงก็จะหนีไม่พ้นหุ้นในกลุ่มธุรกิจพลังงานเป็นหลัก ในขณะที่หุ้นในกลุ่มอื่นๆ ปรับตัวลงบ้าง แต่ไม่มากเท่ากับหุ้นบริษัทด้านพลังงาน ซึ่งในความเป็นจริงแล้ว ราคาน้ำมันที่ลดลงจะส่งผลดีกับผู้บริโภคทั่วๆ ไป ให้มีเงินในกระเป๋าเหลือมากขึ้นไว้จับจ่ายใช้สอยสินค้าอื่นๆ ซึ่งน่าจะส่งผลบวกกับประเทศที่นำเข้าพลังงานเป็นหลัก และกลุ่มธุรกิจที่เกี่ยวกับการอุปโภคบริโภค
ดังนั้น นักลงทุนชาวไทยที่ลงทุนในหุ้นต่างประเทศผ่านกองทุนรวม จึงควรจะศึกษาถึงรายละเอียดของกองทุนว่าลงทุนในกลุ่มอุตสาหกรรมใดบ้าง และควรจะเลือกกองทุนที่มีสัดส่วนการลงทุนในธุรกิจพลังงานน้อย หรือไม่มีเลยได้ก็จะยิ่งดี เพื่อหลีกเลี่ยงถึงผลกระทบจากการปรับตัวลงของราคาน้ำมันในช่วงนี้ รวมถึงมุมมองที่ยังไม่ค่อยจะสดใสนักสำหรับราคาน้ำมันในอนาคต และเน้นลงทุนในกองทุนที่ถือหุ้นในกลุ่มที่เกี่ยวข้องกับการอุปโภคบริโภค ซึ่งจะได้รับผลประโยชน์จากกำลังซื้อที่เพิ่มขึ้น จากภาระค่าใช้จ่ายด้านพลังงานที่ลดลง